Qozog‘istonda yuz bergan tartibsizliklar davomida 4,5 mingdan ziyod kishi jabrlangan, morglarga 225 kishining jasadi olib kelingan. Bu haqda Qozog‘iston bosh prokuraturasi vakili Serik Shalabayev ma’lum qildi. Foto: Reuters "Bugungi kun holatiga 4578 nafar inson jabrlangani aniqlangan, ulardan 4353 nafari jarohatlangan, jumladan, 3393 nafar kuch ishlatish tuzilmalari xodimlari. Favqulodda holat davrida morglarga 225 kishining jasadi olib kelingan", - dedi Shalabayev. Uning qo‘shimcha qilishicha, halok bo‘lganlarning 19 nafari politsiya xodimlari va harbiylardir. Qozog‘iston huquq-tartibot organlari tomonidan 446 kishi qo‘lga olingan. Shalabayevning ma’lumot berishicha, tergov-operativ guruhi tomonidan 546ta jinoyat ishi o‘rganilmoqda, xususan, ularning 44tasi terrorizm, 34tasi ommaviy tartibsizliklar, 15tasi qotillik ishlariga aloqador.